钦定古今图书集成/明伦汇编/官常典/第519卷 > 移剌蒲阿
## 钦定古今图书集成/明伦汇编/官常典/第519卷 > 移剌蒲阿

按《金史》本传：“蒲阿本契丹人，少从军以劳，自千户迁
都统。初，哀宗为皇太子控制枢密院，选充亲卫军总
领，佩金符。元光二年冬十二月庚寅，宣宗疾大渐，皇
太子异母兄英王守纯先入侍疾，太子自东宫扣门
求见，令蒲阿衷甲聚兵，屯于艮岳，以备非常。哀宗即
位，尝谓近臣言：‘向非蒲阿，何至于此’。”遂自遥授同知
睢州军州事，权枢密院判官。自是，军国大计，多从决
之。正大四年十二月，河朔军突入商州，残朱阳、卢氏，
蒲阿逆战至灵宝东，遇游骑十馀，获一人，馀即退，蒲
阿辄以捷闻，赏世袭谋克，仍厚赐之。人共知其罔上
而无敢言，吏部郎中杨居仁以微言取怒。六年二月
丙辰，以蒲阿权枢密副使。自去年夏，北军之在陕西
者，骎骎至泾州，且阻庆阳粮道，蒲阿奏：“陕西设两行
省，本以藩卫河南，今北军之来，三年于兹。行省统军
马二三十万，未尝对垒，亦未尝得一折箭何用？”行省
院官亦俱奏：“将来须用密院军马勾当。”上不语者久
之。是后，以丞相赛不行尚书省事于关中，召平章政
事合达还朝，白撒亦召至阙。蒲阿率完颜陈和尚忠
孝军一千驻邠州，且令观北势。八月丙申，蒲阿再复
潞州。十月乙未朔，蒲阿东还。十二月乙未，诏蒲阿与
总帅牙吾塔、权签枢密院事讹可救庆阳。七年正月，
战北兵于太昌原，北军还，庆阳围解。诏以讹可屯邠
州，蒲阿、牙吾塔还京兆。未几，以权参知政事与合达
行省于閺乡。八年正月，北军入陕西，凤翔破，两行省
弃京兆而东，至洛阳驿，被召议河中事，语在《白华传》。
十二月，北兵济自汉江，两省军入邓州，议敌所从出，
谓由光化截江战为便，放之渡而战为便。张惠以截
江为便，纵之渡，我腹空虚，能不为所溃乎？蒲阿麾之
曰：“汝但知南事于北事何知？我向于𥙿州得制旨云：
使彼在沙碛，且当往求之，况今自来乎？汝等更勿似
太昌原旧卫州扇车回，纵出之。”定住、高樊皆谓蒲阿
此言为然。合达乃问《按得木》，木以为不然。军中以木
北人知其军情，此言为有理，然不能夺蒲阿之议。顺
阳留二十日，光化探骑至，云千骑已北渡。两省是夜
进军，比晓至禹山，探者续云：“北骑已尽济。”癸酉，北军
将近两省，立军高山，各分据地势，步迎于山前，骑屯
于山后。甲戌，日未出，北兵至，大帅以两小旗前导来
观，观竟不前，散如雁翅，转山麓出骑兵之后，分三队
而进，辎重外馀二万人合。达令诸军观今日事势，不
当战，且待之。俄而北骑突前，金兵不得不战，至以短
兵相接。战三交，北骑少退。北兵之在西者，望蒲阿亲
绕甲骑后而突之，至于三，为蒲察定住力拒而退。大
帅以旗聚诸将，议良久，合达知北兵意向。时高英军
方北顾，而北兵出其背拥之，英军动，合达几斩英。英
复督军力战，北兵稍却，观变，英军定，复拥樊泽军。合
达斩一千夫长，军殊死斗，乃却之。北兵回阵南向来
路。两省复议：彼虽号二万，而辎重三之一焉。又相持
二三日不得食，乘其却退，当拥之。张惠主此议，蒲阿
言：“江路巳绝，黄河不冰，彼入重地，将安归乎？何以速
为？”不从。乙亥，北兵忽不知所在，营火寂无一耗。两省及诸将议：四日不见军，又不见营，邓州津送及路人
不绝，而亦无见者，岂南渡而归乎？己卯，逻骑乃知北
军在光化对岸枣林中，昼作食，夜不下马，望林中往
来不五六十步而不闻音响，其有谋可知矣。初，禹山
战罢，有二骑迷入营，问之，知北兵凡七，头项大将统
之。复有诈降者十人，敝衣羸马，泣诉艰苦，两省信之，
易以肥马，饮之酒及煖衣食而置之阵后。十人者皆
鞭马而去，始悟其为觇骑也。庚辰，两省议入邓就粮，
辰巳间，到林后，北兵忽来突，两省军迎击，交绥之际，
北兵以百骑邀辎重而去，金兵几不成列，逮夜乃入
城，惧军士迷路，鸣钟招之。樊泽屯城西，高英屯城东。
九年正月壬午朔，耀兵于邓城下，北兵不与战，大将
使来索酒，两省与之二十瓶。癸未，大军发邓州，趋京
师，骑二万，步十三万，骑帅蒲察定住、蒲察荅吉卜，郎
将按忒木，“忠孝军总领夹谷爱荅，内族达鲁欢，总领
夹谷移特剌”，提控步军临淄郡王张惠，殄寇都尉完
颜阿排、高英、樊泽，中军陈和尚，与𢘆山公武仙、杨沃
衍军合。是日，次五朵山下，取鸦路，北兵以三千骑尾
之，遂驻营待杨武。杨武至，知申、𥙿两州已降，七日至
夜，议“北骑明日当复袭我，彼止骑三千，而我示以弱，
将为所轻，当与之战。”乃伏骑五十于邓州道。明日军
行，北骑袭之如故。金以万人拥之而东，伏发，北兵南
避。是日，雨，宿竹林中。庚寅，顿安皋。辛卯，宿鸦路。鲁山
河西军已献，申𥙿拥老幼牛羊取鸦路，金军适值之，
夺其牛羊饷军。癸巳，望钧州，至沙河，北骑五千待于
河北，金军夺桥以过，北军即西首敛避，金军纵击，北
军不战，复南渡沙河。金军欲盘营，北军复渡河来袭，
金军不能得食，又不得休息，合昏雨作，明旦变雪，北
兵增及万人，且行且战，至黄榆店，望钧州二十五里，
雨雪，不能进，盘营三日。丙申，一近侍入军中传旨，集
诸帅听处分。制旨云：“两省军悉赴京师，我御门犒军，
换易御马，然后出战未晚。”复有密旨云：“近知张家湾
透漏二三百骑，已迁卫、孟两州，两省当常切防备。”领
旨讫，蒲阿拂袖而起。合达欲再议，蒲阿言：“止此而已，
复何所议？”盖已夺魄矣。军即行，北军自北渡者毕集，
前后以大树塞其军路。沃衍军夺路得之，合达又议
陈和尚先拥山上大势，比再整顿，金军已接竹林，去
钧州止十馀里矣。金军遂进。北军果却三峰之东北，
西南武高前锋拥其西南，杨樊拥其东北，北兵俱却，
止有三峰之东张惠、按得木立山上，望北兵二三十
万，约厚二十里。按得木与张惠谋曰：“此地不战，欲何
为耶？”乃率骑兵万馀，乘上而下拥之，北兵却。须臾，雪
大作，白雾蔽空，人不相觌。时雪“已三日，战地多麻田，
往往耕四五过，人马所践，泥淖没胫，军士被甲胄，僵
立雪中，枪槊结冻如椽，军士有不食至三日者。”北兵
与河北军合，四外围之，炽薪燔牛羊肉，更递休息。乘
金困惫，乃开钧州路纵之走，而以生军夹击之。金军
遂溃，声如崩山，忽天气开霁，日光皎然，金军无一人
得逃者。武仙率三十骑入竹林中，杨、樊、张三军争路，
北兵围之数重。及高英残兵共战于柿林村南，沃衍、
泽英皆死，惟张惠步持大枪奋战而殁。蒲阿走京师，
未至，追及，擒之。七月，械至官山，召问降否，往复数百
言，但曰：“我金国大臣，惟当金国境内死耳。”遂见杀。